C 342/210
BG
Официален вестник на Европейския съюз
6.9.2022 г.
Четвъртък, 17 февруари 2022 r.
103. подчертава необходимостта от непрекъснат ангажимент и диалог между ЕС и всички заинтересовани страни в държавите бенефициенти, най-вече организациите на гражданското общество и профсъюзите, както и за допълнително подобряване на прозрачността и мониторинга, за да се гарантира, че ОСП изпълнява своите цели за устойчиво развитие и добро управление;
Цифрови технологии
104. подчертава важната роля на цифровите технологии, особено по време на пандемията от COVID-19; подчертава, че тези технологии ще продължат да се прилагат в целия свят в периода след пандемията и че те следва да бъдат регулирани по подходящ начин, за да се увеличи силата им, като същевременно се избягват отрицателните въздействия върху правата на човека; подчертава по-специално значението на ефективните гаранции за правото на неприкосновеност на личния живот и защита на данните в свързаните със здравеопазването системи за масово наблюдение, както и на тяхното пропорционално използване, което също така следва да бъде ограничено във времето; подчертава очевидните рискове технологиите за наблюдение да бъдат използвани некоректно срещу защитници на правата на човека, представители на опозицията, журналисти, гражданското общество и други, не на последно място тъй като такива технологии представляват сериозна пречка за защитата на правата на човека, риск за неприкосновеността на личния живот и свободата на изразяване, както и сериозна заплаха за демократичните институции; призовава ЕС спешно да разработи стабилна регулаторна рамка в тази област, за да се гарантира, че използването на тези технологии е в съответствие с международните стандарти в областта на правата на човека; призовава ЕС и неговите държави членки да гарантират пълна надлежна проверка на правата на човека и коректно проучване на износа на европейски технологии за наблюдение и техническа помощ; призовава ЕС и неговите държави членки да установят отношения с правителствата на трети държави, за да сложат край на репресивните законодателни практики по отношение на киберсигурността и борбата с тероризма; призовава ЕС да поеме инициативата за насърчаване на незабавен, глобален мораториум върху продажбата, трансфера и използването на технологии за шпионски софтуер;
105. отбелязва ползите от увеличеното използване на изкуствен интелект, но подчертава, че технологиите трябва да се разработват, внедряват и използват под значим човешки надзор, при пълна прозрачност и като се гарантира отчетност и недискриминация, по-специално за да се избегнат както отклонения при автоматизираните решения, така и нарушения на защитата на данните;
106. подчертава жизненоважната роля на социалните платформи за насърчаването на свободата на изразяване и на организация, но подчертава необходимостта от подходящи предпазни мерки за предотвратяване на манипулирането, необоснованото ограничаване или поддържането на съдържание на потребителите, включително автоматизираната цензура, от една страна, и на разпространението на слово на омразата, фалшиви новини, дезинформация и умишлено вредно съдържание, от друга страна; призовава ЕС да предложи начини за улесняване на работата на защитниците на правата на човека онлайн и да поощрява признаването на виждането, че дебатът за правата на човека следва да се насърчава и защитава при всички обстоятелства; приветства приемането на новите правила на ЕС за контрол на износа, брокерската дейност, техническата помощ, транзита и трансфера на изделия с двойна употреба;
107. изтъква, че демокрацията е изправена пред нарастващи заплахи чрез прикрито външно финансиране, дезинформация и друга намеса онлайн, и подчертава факта, че в авторитарните държави интернет и киберпространството често са единствената зона без държавен контрол и цензура на защитници на правата на човека, свободни медии и продемократична опозиция; призовава Комисията и Съвета да засилят реакцията и работата на ЕС за създаване на международни механизми за защита от дезинформация, кибератаки и други хибридни заплахи, произтичащи от злонамерени чуждестранни субекти, които се стремят да подкопаят устойчивостта на обществото и демократичните процеси в целия ЕС, в съседните ни държави и извън тях; подчертава необходимостта от по-голяма обществена подкрепа за проучване на нови начини за противодействие на разпространението на фалшиви новини;
Смъртно наказание, изтезания и други форми на малтретиране
108. отново се противопоставя категорично на смъртното наказание с оглед на неговия жесток и необратим характер и призовава ЕС да увеличи усилията си в застъпничеството за всеобщо премахване на смъртното наказание; подчертава, че през 2020 г. се появи положителна тенденция към приемане на мораториум върху екзекуциите с оглед на пълното премахване на смъртното наказание, като 123 държави гласуваха в подкрепа на резолюцията на Общото събрание на ООН по този въпрос; въпреки това изразява изключителна загриженост във връзка с рязкото увеличаване на броя на екзекуциите в някои държави; настоятелно призовава ЕС и неговите държави членки да защитават премахването на смъртното наказание на всички международни форуми и да мобилизират възможно най-широка подкрепа за тази позиция;